Slafkovský, Alexander, poslanec NR SR (2010-09-07):
Vážený pán predseda, vážené dámy a páni, dovoľte mi predniesť spoločnú správu nášho výboru, ktorý bol určený na prerokovanie tohto bodu. Spoločná správa výborov Národnej rady Slovenskej republiky o prerokovaní zákona z 11. augusta 2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 69), v druhom čítaní. Zákon z 11. augusta 2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 69), pridelil predseda Národnej rady Slovenskej republiky svojím rozhodnutím č. 52 z 26. augusta 2010 na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre verejnú správu a regionálny rozvoj s tým, že ako gestorský výbor podá Národnej rade Slovenskej republiky správu o výsledku prerokovania vráteného zákona vo výbore. Národná rada Slovenskej republiky 11. augusta 2010 schválila zákon, ktorým sa mení a dopĺňa zákon č. 575/2001 Z. z. o organizácii činnosti a organizácii ústrednej štátnej správy v znení neskorších predpisov. Prezident Slovenskej republiky podľa čl. 102 ods. 1 písm. o) Ústavy Slovenskej republiky rozhodnutím z 25. augusta 2010 č. 2469-2010-BA vrátil predmetný zákon na opätovné prerokovanie. Uviedol dôvody a v časti III navrhol, aby Národná rada Slovenskej republiky neprijala zákon ako celok. Ďalej navrhol, ak Národná rada vrátený zákon opätovne schváli, upraviť čl. II takto: Bod 1. V čl. I. ôsmom bode v § 40i ods. 3 sa slová „od 1. septembra 2010“ nahrádzajú slovami „od 1. novembra 2010“ a slová „do 31. augusta 2010“ sa nahrádzajú slovami „do 31. októbra 2010“. Bod 2. Čl. II znie: „Tento zákon nadobúda účinnosť “1. novembra 2010.". Výbory prerokovali vrátený zákon v lehote určenej rozhodnutím predsedu Národnej rady Slovenskej republiky. Ústavnoprávny výbor Národnej rady Slovenskej republiky uznesením č. 18 z 2. septembra 2010 odporúčal zákon vrátený prezidentom Slovenskej republiky opätovne schváliť v pôvodnom znení s pripomienkami prezidenta republiky k čl. II tak, ako sú v tejto správe uvedené. Výbor Národnej rady Slovenskej republiky pre verejnú správu a regionálny rozvoj svojím uznesením č. 15 z 2. septembra 2010 odporúčal zákon vrátený prezidentom Slovenskej republiky opätovne schváliť v pôvodnom znení s pripomienkami prezidenta republiky v čl. II tak, ako sú v tejto správe uvedené. Poslanci Národnej rady Slovenskej republiky, ktorí nie sú členmi výborov, ktorým bol zákon pridelený, neoznámili v určenej lehote gestorskému výboru žiadne stanovisko k predmetnému zákonu § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Gestorský výbor na základe stanovísk poslancov, členov výboru, odporúča Národnej rade Slovenskej republiky schváliť: po a) pripomienky prezidenta republiky uvedené v jeho rozhodnutí v čl. II zákona, ktoré znejú: Bod 1. V čl. I ôsmom bode v § 40i ods. 3 sa slová „od 1. septembra 2010“ nahrádzajú slovami „od 1. novembra 2010“ a slová „do 31. augusta 2010“ sa nahrádzajú slovami „do 31. októbra 2010“. Bod 2. Čl. II znie: "Tento zákon nadobúda účinnosť 1. novembra 2010.". Zákon z 11. augusta 2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, vrátený prezidentom Slovenskej republiky na opätovné prerokovanie v Národnej rade Slovenskej republiky, (tlač 69), v znení pripomienok uvedených v bode a). Spoločná správa výborov Národnej rady Slovenskej republiky o prerokovaní zákona z 11. augusta 2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, vrátený prezidentom Slovenskej republiky na opakované prerokovanie Národnou radou Slovenskej republiky, (tlač 69), a bola schválená uznesením Výboru Národnej rady Slovenskej republiky pre verejnú správu a regionálny rozvoj 2. septembra 2010 č. 18. Pán predseda, skončil som, otvorte rozpravu.